《玉山观》
宋代·李北之

峦冈经亘翠环中，中有山形如覆镛。
晋仙王郭曾登眺，名形婺覆金华同。
悬崖积铁数百尺，轮囷老木参天碧。
时有金鸡击膊鸣，铿鍧响通石屋石。
石屋去山三里馀，潭潭若有神龙居。
渔人爬{左瓜右少}入深处，闻得山椒奏步虚。
山趾有观名玉山，黄冠分得葛仙班。
家无担石四壁立，披风切月陪往还。
我师率庵庞眉老，故园跨鹤迷仙岛。
道号艮斋曾品题，椽笔特书为摛藻。
千载一遇邑大夫，来问胜境形何模。
片言拟作诗中句，羞献人家水墨图。
倚风太息来何暮，入境发挥方得路。
愿言葺理芰荷衣，青天白日披云雾。